**Klanjanje, 9. 9. 2024.**

**PJESMA: *Klanjam Ti se smjerno***

**UVOD:**

Gospodine, klanjam Ti se ponizno, dušom i tijelom ja nedostojno stvorenje, pred licem veličanstva Tvoga. Svemogući vječni Bože, koji si ovdje i svugdje, vjerujem u Te, o vječna istino. Ufam se u Tvoje milosrđe. Ljubim Te, o dobroto neizmjerna, o Bože moj...

Predajem Ti dušu i tijelo svoje. Prikazujem Ti život svoj i sve štogod imam. Osobito moje misli, moje želje, riječi i djela, sve boli i nevolje, moju radost i žalost...

*(Usp. Bl. Marija Propetog Isusa Petković, Bilježnica 1, Jutarnja molitva, u crkvi.)*

***SABRANOST U TIŠINI***

**PJESMA:**

**EVANĐELJE: *Lk 6, 6-11***

*Jedne subote uđe Isus u sinagogu i stane naučavati. Bio je ondje čovjek kome desnica bijaše usahla. Pismoznanci i farizeji vrebahu na nj da li subotom liječi kako bi našli u čemu da ga optuže. A on je znao njihove namjere pa reče čovjeku s usahlom rukom: »Ustani i stani na sredinu!« On usta i stade. A Isus im reče: »Pitam ja vas: Je li subotom dopušteno činiti dobro ili činiti zlo? Život spasiti ili upropastiti?« Sve ih ošinu pogledom pa reče čovjeku: »Ispruži ruku!« On učini tako – i ruka mu zdrava. A oni se, izbezumljeni, počnu dogovarati što da poduzmu protiv Isusa.*

**RAZMIŠLJANJE UZ EVANĐELJE:**

Farizeji budno paze, uzbunjuju na svaki prijestup. Isus gleda uokolo i prepoznaje potrebu. Dok promatram svijet oko sebe molit ću milost da gledam kao što je i Isus gledao i odgovorim donoseći život.

Nije li čudno da židovske vlasti od Isusa očekuju da učini čudo, ali ih ne zanima milosrđe koje ga je prožimalo i koje je prevagnulo u cijelomu slučaju? Isus je bio ljut zbog njihove vjerske prakse koja je bila tako isprazna, bez srca. "Ako ljubavi ne bih imao, ništa sam."

Gospodine, stavi srce i oproštenje u svaku molitvu koju započinjem. Oduzmi od mene svako samosažaljenje. Privlači me sve više djelotvornoj akciji da se zauzmem za slabe i one koji su potrebni Tvoga milosrđa.

Isuse, živio si pod sumnjičavim pogledima farizeja. Ipak, tvoje strastveno uvjerenje jest da se božanska snaga treba upotrijebiti za oslobođenje ljudi od životnih potlačenosti. Tvoje je djelovanje trenutno i učinkovito. Jačanje drugoga ljudskog bića i obnova njegova dostojanstva srž je tvoje evanđeoske poruke.

Gospodine, naša Crkva trpi zbog onih koji zlorabe *položaj* i moć kako bi dominirali nad drugima. Objavi mi načine na koje me pozivaš da ispružim svoju ruku ojačam, zaštitim i iskazujem milosrđe onima koji su oko mene. (Usp. https://www.prostorduha.hr/node/186905).

Isuse, i danas stojiš među nama, poučavaš nas. Mi Ti dolazimo, stojimo pred Tobom kao i ovaj čovjek usahle ruke, ali Isuse, mi stojimo usahla srca. Ne možemo Ti doći bliže ali Ti svakog od nas pozivaš: „Dođi u sredinu! Dođi u središte moga Presvetog Srca, jedino tu možeš zadobiti lijek koji i tvoje usahlo srce, tvoju ljubav koja gasne, tek jedva tinja može rasplamtjeti. Samo na izvoru Moje neizmjerne ljubavi!“ Pomozi nam da ne ostanemo gluhi i usahla srca na Tvoj poziv.

***SABRANOST U TIŠINI***

**PJESMA:** ***O, da bude radost među nama*** ***, Evo me...***

**ZAVRŠNA MOLITVA:**

...Gospodine, pokaži mi danas milosrđe svoje i daj mi svog Svetog Duha da mogu razumjeti i izvršiti Tvoju presvetu volju. Ozdravi me od moje duhovne i tjelesne paralize. Isuse, oživi mi dar vjere, ufanja i ljubavi. Daj da vidim i razumijem Tvoju volju. Daj mi da Te mogu osjećati i duhovno gledati. Ozdravi me, Isuse moj, samo reci riječ i ozdravit će duša moja. Spasi me, Spasitelju moj, samo reci riječ i bit će spašena duša moja. Oprosti mi sve grijehe jer se kajem. Oprosti i udijeli mi svoju svetu milost. Vrati radost spasenja moga i duhom jakih pokrijepi mene. Ne odbaci me ispred lica Tvoga i duh Tvoj ne odnesi od mene. Isuse, Isuse, Sine Davidov, Sine Božji, smiluj mi se! (usp. ***Iz spisa blažene Marije Propetog Isusa Petković, Bilježnica 15, Spomen prve Sv. Pričesti, 8. IX.1960.)***

.

***DIVNOJ DAKLE; BLAGOSLOVLJEN;* PJESMA:**